b'\n_START_ARTICLE_\nNino Rota\n_START_SECTION_\nCarrera musical\n_START_PARAGRAPH_\nRota va n\xc3\xa9ixer en el si d\'una fam\xc3\xadlia de m\xc3\xbasics de Mil\xc3\xa0. Va estudiar al conservatori d\'aquesta ciutat amb Ildebrando Pizzetti. M\xc3\xa9s tard, el director Arturo Toscanini l\'encoratj\xc3\xa0 a viatjar als Estats Units per completar la seva formaci\xc3\xb3 sota el mestratge de Fritz Reiner, entre d\'altres. El 1932 va tornar a Mil\xc3\xa0, on va escriure una tesi sobre el compositor renaixentista Gioseffo Zarlino._NEWLINE_El 1944, va escriure la primera partitura per a una pel\xc2\xb7l\xc3\xadcula, Zaz\xc3\xa0, dirigida per Renato Castellani. Va con\xc3\xa8ixer Federico Fellini quan aquest estava treballant en el seu primer film, Lo Sceicco Bianco, que va suposar l\'inici d\'una relaci\xc3\xb3 que donaria fruits tan reeixits com la m\xc3\xbasica per a 8\xc2\xbd (1963). Tamb\xc3\xa9 va treballar en films de Luchino Visconti, com Il Gattopardo (1963)._NEWLINE_Rota va ser nominat a un Oscar per la partitura d\'El Padr\xc3\xad, per\xc3\xb2 en descobrir-se que part de la m\xc3\xbasica per a aquesta pel\xc2\xb7l\xc3\xadcula ja havia estat emprada, amb canvis, per ell mateix en una pel\xc2\xb7l\xc3\xadcula italiana quinze anys abans (Fortunella), el jurat va retirar la candidatura en decidir que no es podia incloure dins de la categoria de "m\xc3\xbasica original". Amb tot i aix\xc3\xb2, Rota va ser nominat dos anys m\xc3\xa9s tard per la partitura de la segona part del film, ocasi\xc3\xb3 en qu\xc3\xa8 s\xc3\xad que va guanyar l\'Oscar, tot i que l\'hagu\xc3\xa9 de compartir amb Carmine Coppola, el pare del director, que tamb\xc3\xa9 va compondre part de la m\xc3\xbasica._NEWLINE_A m\xc3\xa9s a m\xc3\xa9s de la seva coneguda m\xc3\xbasica per al cinema, Rota tamb\xc3\xa9 va compondre deu \xc3\xb2peres, d\'entre les quals destaca Il cappello di paglia di Firenze, cinc ballets i altres obres instrumentals._NEWLINE_Nino Rota va morir el 10 d\'abril de 1979.'